Minister antwoord AfriForum in 60 dae | Netwerk24
Minister antwoord AfriForum in 60 dae
Deur Jeanne-Marié Versluis 24 Mei 2017 16:06
Die minister van polisie sal binne 60 dae 'n antwoord gee op AfriForum se twee aansoeke om inligting te bekom oor amptelike vuurwapens van die staat wat gesteel, verlore geraak of teruggekry is.
AfriForum het hom tot die hooggeregshof in Pretoria gewend om die minister te dwing om dié inligting beskikbaar te stel, maar die partye het Woensdag 'n skikkingsooreenkoms bereik wat deur regter Hennie de Vos 'n hofbevel gemaak is.
De Vos het gesê die skikking is 'n "wyse besluit".
Die hofbevel lui dat AfriForum se twee aansoeke om inligting te kry, wat hy vroeër by die polisie ingedien het kragtens die Wet op die Bevordering van Toegang tot Inligting (Paia), na die minister terugverwys word vir heroorweging en dat die minister binne 60 dae 'n antwoord daaroor sal gee.
Wat AfriForum wil hê
* Met sy eerste Paia-aansoek wil hy die elektroniese bewyse hê van alle amptelike vuurwapens wat geregistreer is in die polisie se bateregister wat as gesteel of verlore aangemeld is tussen 1 Januarie 2009 en 6 Junie 2014, asook dié wat in dié tydperk teruggekry of gevind is.
* Met die tweede Paia-aansoek wil die organisasie inligting van die Sentrale Vuurwapenregister (onder die polisie se beheer) bekom oor die amptelike vuurwapens wat in dié tydperk by staatsinstellings verlore geraak, gesteel of teruggekry is. Dit sluit in die weermag, departement van korrektiewe dienste, intelligensiediens en enige ander staatsinstelling in wie se naam vuurwapens geregistreer is.
Ian Cameron, AfriForum se hoof van gemeenskapsveiligheid, het in die hof gesê die staat het nie voldoende beheer oor sy vuurwapens nie en dat verlore en gesteelde vuurwapens in misdadigers se hande beland.
AfriForum wil die syfers openbaar maak.
Volgens Cameron dui 'n "voorlopige syfer" dat sowat
6 000 vuurwapens tussen 2009 en 2014 by die staat verlore geraak het.
"Ons kan dit nie toelaat nie. As so iets in 'n ander land sou gebeur, sou dit as 'n skandaal daar bestempel word."
AfriForum wil met die syfers vasstel of die polisie in wapensterkte oortref is deur misdadigers wat staatsvuurwapens besit, het hy gesê.